**Sokaknak a zálogkölcsön lehet a kulcs az Otthonfelújítási Támogatáshoz**

**Kiszélesíti az Otthonfelújítási Támogatást igénybe vevők körét a zálogkölcsön. Sokaknak okoz gondot, hogy a maximum 50%-os támogatást csak utólag, a munkák kifizetését követően lehet igényelni. Január első felének tapasztalatai alapján többen, akiknek nincs elegendő pénzük a felújításra, és nem akarnak vagy tudnak banki hitelt igénybe venni, zálogkölcsönből tervezik a munkálatok előfinanszírozását – mutat rá a BÁV Zálog.**

A BÁV Zálog országos fiókhálózatában már január első napjaiban voltak olyan érdeklődők, akik az Otthonfelújítási Támogatás kapcsán a költségeket részben zálogkölcsönből szeretnék előfinanszírozni. Ahogy korábban a kormány bejelentette, év elejétől elindítottak egy új támogatási formát a lakásfelújításba kezdők számára. Ennek részeként a gyermeket nevelő ingatlantulajdonosok a munka- és alapanyagköltségeik felét – maximum 3 millió forintot – utólag visszakaphatják.

*„A zálogkölcsön kiszélesíti az igénylők körét. Olyanok számára is megteremti a lehetőséget a támogatás igénybevételére, akik ugyan jogosultak lennének, de nincs elegendő pénzük a felújítás elvégzésére. Leginkább olyan ügyfelek érdeklődtek eddig a fiókokban, akik az utólag visszakapott támogatás összegét nem tudják vagy nem akarják banki hitelből megelőlegezni ”* – mondta el Dandé Imre, a BÁV Zálog igazgatója.

Önerőre ugyanis mindenképpen szükség van, hiszen a munka teljes költségét előre ki kell fizetni, és csak a felújítás befejezése után igényelhető a támogatás. A fiókokban arra számítanak, hogy ismét életbe lép a már jól ismert családon belüli segítségnyújtás. Hiszen például a fűtési rendszer vagy a bojler váratlan meghibásodása esetén is gyakran nyúlnak családi vagyontárgyakhoz, jellemzően aranyékszerekhez, amelyeket néhány hónapon belül ki is váltanak.

A zálogkölcsön ráadásul gyorsabb pénzhez jutást biztosít, mint a banki hitelek. Ez pedig a felújítást tervezők és már végzők számára is előnyt jelenhet. A koronavírus járvány ellenére ugyanis változatlanul kapacitáshiány van az építőipari piacon, így továbbra sem egyszerű a megfelelő, szabad erőforrásokkal rendelkező munkaerőt találni. Ilyen vállalkozókkal pedig rendszerint akkor lehet szerződést kötni, ha munkák egy részére vagy egészére a szükséges tőke rendelkezésére áll és a projektet azonnal el lehet indítani.

*„A záloghitelezésben nem számít újdonságnak az építkezés, felújítás váratlan költségeire, vagy a mindig a legrosszabb időpontban meghibásodó háztartási eszközök cseréjére felvett kölcsön. Sok vállalkozó tart már aranytömböt, hogy egy késedelmes fizetés esetén ennek segítségével fedezze a béreket vagy az anyagköltséget. Az is mindennapos, hogy a zálogkölcsön segítségével használnak ki egy jó üzleti lehetőséget és a várt nyereségre számítva fizessék ki előre a költségeket a zálogkölcsönből. Minden ilyen élethelyzet sajátossága, hogy a bevétel csak később érkezik meg, így egy átmeneti időszakot kell pénzügyileg áthidalni. Legyen szó egy nyílászáró cseréjéről vagy egy teljes ház felújításáról, az előfinanszírozásra jó megoldást lehet a zálogkölcsön. Ráadásul a zálogtárgy elvesztésétől sem kell félni, hiszen a támogatás utalása után, az is kiváltható, elhúzódó munkák esetén pedig bármeddig hosszabbítható”* – fűzte hozzá az előzőekhez a zálogigazgató.

**További információk:**

**Szabó Krisztina**

**kommunikációs menedzser**

**szabo.krisztina@bav.hu**

**06 20 298 2799**

**A szerkesztők figyelmébe:**

Az 1773-ban Mária Terézia által alapított BÁV Magyarország legnagyobb múltú jogfolytonosan működő vállalkozása. Az immár 246 éves múltra visszatekintő cég tevékenységét egyszerre jellemzi a tradíciókhoz való ragaszkodás és a folyamatos megújulásra való törekvés, biztosítva a dinamikus fejlődést és a modern kereskedelmi-pénzügyi világhoz való szoros kötődést. A BÁV Zrt. három üzletága az 1920 óta működő BÁV Műkereskedelem, a magyar zálogpiacon a kezdetek óta vezető szerepet betöltő, csaknem 100 budapesti és vidéki fiókkal rendelkező BÁV Zálog, valamint a hazai műkereskedelmi oktatás és becsüsképzés központjának számító, fél évszázados múltra visszatekintő BÁV Akadémia.